
Lemezalkatrész marásának dinamikai vizsgálata és méréssel történő ellenőrzése

A gépgyártástechnológia fontos problémája a szerszámgéprezgés. A káros hatású rezgések csökkentik a szerszámok élettartamát és elfogadhatatlan felületet is eredményezhetnek.
A dolgozat célja egy olyan mechanikai modell alkotása, amely maró megmunkálás során szerszámgéprezgésekből kialakult felületi eltolódási hiba (úgynevezett: SLE „Surface Location Error”) vizsgálatára alkalmas. Továbbá egyszerű geometriájú lemezalkatrész felülete mentén kialakult felületi hibák modellezését, végezetül ezen elméleti számítások méréssel történő alátámasztását végeztem el.
A csavartélű szerszám az ipari gyakorlatban elterjedt, így a dolgozat elején a csavartélű szerszám mechanikai modelljét, és az így kialakult felületi hibát mutatom be. Ebben az esetben a szerszám élét axiális irányban sok kis szegmensből építem fel.
A dolgozat második részében lemezalkatrész csavartélű szerszámmal történő marása esetén kialakult felületi hiba vizsgálata a célom, a megmunkálás paramétereinek függvényében. Ehhez a munkadarab modelljét Végeselem módszerrel (VEM) saját magam állítottam elő MATLAB programban. Így tetszőleges lemez-alkatrész modellezhetővé vált tetszőleges perem feltétellel. Hasonló számítás található egyenesélű szerszámra [1]-ben, azonban a modell csavartéllel való kibővítése új felületi paraméterek bemutatására alkalmas.
A dolgozat utolsó részében az elméleti eredmények méréssel való ellenőrzése, validálása történt. Elméleti számításaimhoz elengedhetetlen vágási tényezők meghatározásához szükséges volt egy adott szerszám-munkadarab párra a forgácsolási erő kimérése. Így a vágási tényezőket már illeszteni tudtam. További feladatom egy adott lemezalkatrész marása során kialakult felületi eltérések összevetése a számított elméleti eredményekkel.

